ત્યજાયેલાં બાળકો માટેનું અનાથાલય, આશ્રમશાળા, શિશુ માટે કિલકારી, કિશોરો માટે ‘ભવિષ્ય-નિર્માણ-કેન્દ્ર’ રમતગમત દ્વારા બાળકોને ભણાવવા માટે ખેડીમાં ‘રચનાલય’ નામનું એક કેન્દ્ર પણ આરંભાયું. ‘બાલ-રશ્મિ’ના હરતા-ફરતા દવાખાના દ્વારા 86 ગામોમાં આરોગ્ય-સુધારણાનું કામ પણ ચાલતું થયું. વચ્ચે-વચ્ચે વેગવેગળા રોગોના નિદાન-ચિકિત્સા માટે નેત્રયજ્ઞો જેવા કાર્યો પણ ઉપાડાયા. નારીજગતમાં જાગૃતિ તથા સુધારો થાય તે માટે સ્ત્રી સશક્તિકરણના કામ માટે પણ વિવિધ મહિલાજૂથો નિર્માણ કરાયા. ‘બાલ-રશ્મિ’ સંસ્થા તમામ સરકારી યોજનાઓનો ઉત્તમોત્તમ લાભ વંચિતોને મળે તે માટે ખડેપગે હાજર રહે છે. ક્યારેક અણધાર્યા પડકારો પણ આવે છે. જયપુરના જવાહરનગરની ઝૂંપડપટ્ટી ગંદી નીક પર ઊભી થયેલી. આ જ ઝૂંપડાવાસી મજૂરો દ્વારા એ જ વિસ્તારમાં બે વિશાળ સંકુલો ઊભા કરાયેલા. આ કોમ્પ્લેક્સના એક રસ્તા તથા ગટર પર આ ઝૂંપડપટ્ટી ઊભી થઈ ગયેલી અને સરકારે તેને તોડી પાડવાનો નિર્ણય કરેલો. ઝૂંપડાવાસીએ એલિસના બારણાં ખખડાવ્યાં અને સરઘસ, સૂત્રપોકાર વગેરેની ઝૂંબેશ દ્વારા કામ શરૂ થઈ ગયું. પોલીસ દિવસે ઝૂંપડીઓ પર બુલડોઝર ચલાવે અને લોકો રાતોરાત પાછી એને ઊભી કરી દે. એલિસ સામે તેર-તેર પોલીસ કેસ મંડાયા, પણ ધીરજપૂર્વક બધું કામ પાર પાડ્યું. સરકારી અમલદારોની વચ્ચે એલિસ વાઘણ બનીને ઘૂમતી અને લોકોના સમાન અધિકારો માટે ઝઝૂમતી ક્યારેક કહેતી – ગાંધીબાપુએ પોતે કહ્યું છે કે લોકોને તેમના અધિકાર ભોગવવા દેવામાં નહીં આવે તો ક્યારેક એ પોતે જ તે ઝૂંટવી લેશે. આખરે સરકારને તથ્ય સમજાયું અને તેણે પુનર્વાસ માટે બે જુદા જુદા સ્થળે પ્લોટો ફાળવ્યા. આ પ્લોટોમાં વચ્ચે વચ્ચે મોકળાશ રાખી હારબંધ ઓરડીઓ બાંધવાની જવાબદારી ‘બાલ-રશ્મિ’ને સોંપાઈ અને ઝૂંપડવાસીઓને પાકાં મકાન રહેવા મળ્યા.